L'Ajuntament de Sagunt ret homenatge a Miguel Ángel Blanco, amb motiu del 25 aniversari del seu segrest i assassinat per ETA
29 de juliol 2022

El Ple de la Corporació Municipal ha aprovat per unanimitat una moció amb motiu del XXV aniversari del segrest i assassinat de Miguel Ángel Blanco per part de la banda terrorista ETA. En la sessió ordinària del mes de juliol, celebrada ahir, esta moció va ser presentada pel grup municipal del PP, i defensada pel seu portaveu, Sergio Muniesa; amb una esmena afegida d'EU.

Així, l'Ajuntament de Sagunt se suma a la campanya ‘La unidad a ti debida’ promoguda per la Fundació Miguel Ángel Blanco en honor a la seua memòria i a la de totes les víctimes del terrorisme d'ETA.

Així mateix, s'ha aprovat manifestar la necessitat que per part de les institucions autonòmiques, provincials i locals commemoren els esdeveniments de juliol de 1997, que van tindre lloc en tota Espanya i que van ser protagonitzats per milions d'espanyols, per a manifestar la indignació i la reprovació del segrest i assassinat, per la banda terrorista ETA, de Miguel Ángel Blanco. Així com manifestar també la necessitat de recordar i homenatjar a totes les víctimes del terrorisme referencia ètica i política del nostre sistema constitucional, que simbolitzen la defensa de la Llibertat i de l'Estat de dret. En este sentit, també s'ha acordat exigir per a totes les víctimes del terrorisme memòria, veritat, dignitat i justícia.

D'altra banda, l'acord cinqué, amb modificació, aprova traslladar a la Comissió de Cultura el nomenament d'un carrer de la ciutat a Miguel Ángel Blanco amb la finalitat de contribuir a recordar la seua figura i ajudar a acabar amb el desconeixement de la joventut sobre el jove polític basc segrestat i assassinat per ETA, i a acordar este carrer o espai amb la Fundació Miguel Ángel Blanco.

![](/media/522exrow/c_muniesa.jpg?width=154&height=218&mode=max)El text expositiu explica que Miguel Ángel Blanco va ser un jove regidor del PP a Ermua, segrestat i assassinat per la banda terrorista ETA quan tenia 29 anys, al juliol de 1997, «**és, per damunt de tot, un símbol de la llibertat, de la consciència social contra el terrorisme i de la innocència de totes les víctimes. Va alçar la veu de tot un país sencer contra la banda terrorista al crit de ‘Basta ya’**».

Tal com recull la part expositiva de la moció, el 14 de juliol de 1997 les Corts Valencianes aprovaven una Declaració institucional de consternació, indignació i condemna per este assassinat, i mostrava la seua unitat i repulsa davant el terrorisme d'ETA, manifestant «**que, en cap cas, alterarà la convivència pacífica entre tots els ciutadans**» i ens uníem «**com a màxima representació del poble valencià, al clam popular en favor de la llibertat, del dret a la vida i de la fi de la violència**». També, al llarg de tota la província de València, van anar pràcticament tots els municipis els qui van secundar una declaració en termes similars.

Eixe esperit és el de la Fundació Miguel Ángel Blanco, que el recorda i transmet la seua memòria amb una clara finalitat: «**Reivindicar la vida d'un jove polític constitucionalista segrestat i assassinat per la banda terrorista ETA al juliol de 1997. Un home jove, músic, fill, germà, amic, company, víctima de la barbàrie per defensar la Democràcia i la Llibertat. Volem contar la seua història als més jóvens perquè molts la desconeixen. Volem reafirmar i estendre els principis de convivència en els quals creia Miguel Ángel perquè són els que ens unixen a la majoria dels espanyols de bé que porten Miguel Ángel en el seu cor.  Volem mantindre'ns fermes i compromesos social i políticament contra l'oblit i la impunitat i convidar els ciutadans a reviure i reivindicar l'Esperit d'Ermua**».

![](/media/vqxh1tio/c-muniesa.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-ret-homenatge-a-miguel-angel-blanco-amb-motiu-del-25-aniversari-del-seu-segrest-i-assassinat-per-eta/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-ret-homenatge-a-miguel-angel-blanco-amb-motiu-del-25-aniversari-del-seu-segrest-i-assassinat-per-eta/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-ret-homenatge-a-miguel-angel-blanco-amb-motiu-del-25-aniversari-del-seu-segrest-i-assassinat-per-eta/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-ret-homenatge-a-miguel-angel-blanco-amb-motiu-del-25-aniversari-del-seu-segrest-i-assassinat-per-eta/)